Noordwes-skoolseun gestenigArgieffoto Sewe mense, waaronder vyf minderjariges, is in hegtenis geneem vir die moord op ŉ skoolseun van Leeudoringstad in Noordwes. Kol. Sabata Mokgwabone, provinsiale polisiewoordvoerder, het gesê die 17-jarige skoolseun is Maandag glo met klippe doodgegooi. “Daar word vermoed dat twee groepe seuns van ŉ skool in die Kgakala informele nedersetting op pad was huis toe, toe hulle begin baklei het,” het Mokgwabone gesê. “Dit wil voorkom of die slagoffer met klippe geslaan en gegooi is. Hy is op die toneel dood. Sy vriende kon daarin slaag om weg te hardloop.” Die sewe verdagtes, tussen 16 en 20 jaar oud, is later die dag in hegtenis geneem . “Die rede vir die voorval is nog nie bekend nie. Al die minderjariges ondergaan evaluasie deur maatskaplike werkers.” Die ander twee verdagtes, onderskeidelik 18 en 20 jaar oud, sal na verwagting Woensdag in die Wolmaransstad-landdroshof verskyn.